钦定古今图书集成/明伦汇编/官常典/第472卷 > 章昭达
## 钦定古今图书集成/明伦汇编/官常典/第472卷 > 章昭达

按《陈书》本传，“昭达字伯通，吴兴武康人也。祖道盖，齐
广平太守。父法尚，梁扬州议曹从事。昭达性倜傥，轻
财尚气。少时，尝遇相者谓昭达曰：‘卿容貌甚善，须小
亏损，则当富贵’。梁大同中，昭达为东宫直后，因醉坠
马，鬓角小伤，昭达喜之。相者曰：‘未也’。及侯景之乱，昭
达率募乡人援台城，为流矢所中，眇其一目。相者见”
之曰：“卿相善矣，不久当贵。”京城陷，昭达还乡里，与世
祖游，因结君臣之分。侯景平，世祖为吴兴太守，昭达
杖策来谒世祖。世祖见之大喜，因委以将帅，恩宠优
渥，超于侪等。及高祖讨王僧辩，令世祖还长城，招聚
兵众，以备杜龛，频使昭达往京口禀承计画。僧辩诛
后，龛遣其将杜泰来攻长城，世祖拒之，命昭达总知
城内兵事。及杜泰退走，因从世祖东进，军吴兴，以讨
杜龛。龛平，又从世祖东讨张彪于会稽，克之。累功除
明威将军、定州刺史。是时留异拥据东阳，私署守宰，
高祖患之，乃使昭达为长山县令，居其心腹。永定二
年，除武康令。世祖嗣位，除员外散骑常侍。天嘉元年，
追论长城之功，封欣乐县侯，邑一千户。寻随侯安都
等拒王琳于沌口，战于芜湖，昭达乘平卤大舰，中流
而进，先锋发拍，中于贼舰。王琳平，昭达册勋第一。二
年，除使持节、散骑常侍、都督郢、巴、武沅四州诸军事、
智武将军、郢州刺史，增邑并前千五百户。寻进号平
西将军。周迪据临川反，诏令昭达便道征之。及迪败
走，征为护军将军，给鼓吹一部，改封邵武县侯，增邑
并前二千户，常侍如故。四年，陈宝应纳周迪，复共寇
临川，又以昭达为都督讨迪，至东兴岭，而迪又退走。
昭达仍逾岭顿于建安，以讨陈宝应。宝应据建安、晋
安二郡之界，水陆为栅，以拒官军。昭达与战不利，因
据其上流，命军士伐木带枝叶为筏，施拍于其上，缀
以大索，相次列营，夹于两岸。宝应数挑战，昭达按甲
不动。俄而暴雨，江水大长，昭达放筏冲突宝应水栅，
水栅尽破。又出兵攻其步军。方大合战，会世祖遣余
孝顷出自海道，适至，因并力乘之，宝应大溃，遂克定
闽中，尽擒留异、宝应等。以功授镇前将军、开府仪同三司。初，世祖尝梦昭达升于台铉，及旦，以梦告之。至
是侍宴，世祖顾昭达曰：“卿忆梦不？何以偿梦？”昭达对
曰：“当效犬马之用，以尽臣节，自馀无以奉偿。”寻又出
为使持节、都督江、郢、吴三州诸军事、镇南将军、江州
刺史，常侍、仪同、鼓吹如故。废帝即位，迁侍中、征南将
军，改封邵陵郡公。华晈之反也，其移书文檄，并假以
昭达为辞，又频遣使招之，昭达尽执其使，送于京师。
平，进号征南大将军，增邑并前二千五百户。秩满，
征为中抚大将军，侍中、仪同、鼓吹如故。高宗即位，进
号车骑大将军，以还朝迟留，为有司所劾，降号车骑
将军。欧阳纥据有岭南反，诏昭达都督众军讨之。昭
达倍道兼行，达于始兴。纥闻昭达奄至，恇扰不知所
为，乃出顿洭口，多聚沙石，盛以竹笼，置于水栅之外，
用遏舟舰。昭达居其上流，装舻造拍，以临贼栅。又令
军人衔刀潜行水中，以斫竹笼，笼𥰓皆解。因纵大舰
随流突之，贼众大败，因而擒纥，送于京师。广州平，以
功进车骑大将军，迁司空，馀并如故。太建二年，率师
征萧岿于江陵。时萧岿与周军大蓄舟舰于青泥中，
昭达分遣偏将钱道戢、程文季等乘轻舟袭之，焚其
舟舰。周兵又于峡下南岸筑垒，名曰“安蜀城”，于江上
横引大索，编苇为桥，以度军粮。昭达乃命军士为长
戟，施于楼船之上，仰割其索，索断粮绝，因纵兵以攻
其城，降之。三年，遘疾薨，时年五十四。赠大将军，增邑
五百户，给班剑二十人。昭达性严刻，每奉命出征，必
昼夜倍道，然有所克捷，必推功将帅，厨膳饮食，并同
于群下，将士亦以此附之。每饮会，必“盛设女伎杂乐，
备尽羌胡之声，音律姿容，并一时之妙。虽临对寇敌，
旗鼓相望，弗之废也。”四年，配飨世祖庙庭。